Na Jadranski derbi Rijeka - Hajduk, koji se igrao u sklopu 15. kola HNL-a, Torcida je stigla u zatvorskim kombinezonima.

Navijači Hajduka, njih oko 300, odlučili su se na takav potez kako bi ukazali na problem kaveza na stadionu Rujevica. Radi se o prostoru ograđenom ogradom sa svih strana, koji je, kad je stadion izgrađen i pušten u funkciju, izazvao brojne polemike.

Manji je problem pritom činjenica što ta tribina ne izgleda lijepo, a puno veći sigurnosni rizik kojeg nosi sa sobom.

No, u Rijeci nisu previše marili za pritužbe navijačkih skupina već su ostvarili ono što je prije tri godine njihov predsjednik Damir Mišković najavio.

"Napravit ćemo kavez, zatvorit ćemo gostujuće navijače i s gornje strane", ispalio je Mišković nakon nereda koji su se dogodili na Kantridi na Jadranskom derbiju između Hajduka i Rijeke.

To su Riječani realizirali, a na današnjem dvoboju Torcida je pokazala što misli o uvjetima za gostujuće navijače na Rujevici.